Oorstromings ná swaar reënval in KaapstadGeorge van der Westhuizen, bestuurder van Goodwood Body and Sprayworks, en ander personeel probeer die water wegvee wat in die werkswinkel ingespoel het. Foto: Ian Landsberg/ANA Oorstromings het Vrydag op talle plekke in Kaapstad voorgekom nadat swaar reën deur die nag in die stad en ander dele van die droogtegeteisterde Wes-Kaap geval het. Inwoners hou duim vas dat die reën damvlakke ŉ aansienlike hupstoot sal gee. Die Stad Kaapstad se rampbestuursentrum het aangemeld dat uitgebreide oorstromings in die stad se noordelike voorstede insluitend Goodwood, Parow, Ravensmead, Belhar en Bellville-Suid voorgekom het. Die reënval het ook met stormsterk winde gepaardgegaan. Charlotte Powell, woordvoerder van die rampbestuursentrum, het gesê ongeveer 150 huise is deur die oorstromings geraak. “In die Sir Lowry’s Pass-nedersetting is daar dakke afgewaai en ŉ paar eiendomme is beskadig. In Parow, Goodwood, Constantia en Belhar het bome omgewaai.” Volgens Powell is kragdrade in Goodwood, Parowvallei, Langa, Bergvliet, Durbanville en Maitland beskadig en modderstortings is in die Houtbaai-gebied aangemeld. ŉ Wetstoepassingsbeampte is met geringe beserings na ŉ hospitaal geneem nadat ŉ boom in Constantia op sy voertuig geval het. Personeel van Goodwood Body and Sprayworks maak skoon nadat water in die werkswinkel ingespoel het. Foto: Ian Landsberg/ANA Die stad se departement van parke en ontspanning het Vrydagoggend gewerk om al die bome wat omgeval het te verwyder om die paaie oop te stel, terwyl ander owerhede stormwaterdreine oopgemaak het. Rampbestuurbeamptes is steeds besig om die skade in die geaffekteerde gemeenskappe te assesseer. Die damvlakke in die Wes-Kaap het die afgelope paar dae gestyg, met die gemiddelde damvlakke wat tans op 24% staan. Die provinsie se grootste dam, die Theewaterskloofdam, wat die meerderheid van Kaapstad se water voorsien, se vlak was teen Woensdag nog net op 14,9%. Teen Donderdag was die Theewaterskloofdam op 15,9%, maar dit was voor die stortvloed Donderdagnag en Vrydagoggend.